Kunderne flygter fra TDCs bredbånd

Det er ikke småting, TDC har investeret i fibernet de seneste år. Hundredtusindvis af husstande har fået adgang til lynhurtige forbindelser, men i praksis er det ikke lykkedes at holde på kunderne. Ifølge tal fra Digitaliseringsstyrelsen har selskabet siden 2022 mistet næsten 130.000 bredbåndsabonnenter.

Det svarer til et fald på 13 procent, og TDC’s markedsandel er nu nede på 32,6 procent. Det skriver Finans.dk.

Målet om at nå én million fibertilsluttede husstande i 2025 er allerede droppet. Foreløbig er man stadig under 800.000 adresser – og kun godt 270.000 af de forbindelser bliver reelt brugt. Det får teleanalytikere til at stille spørgsmål ved hele strategien.

“Det svarer til, at du har en burgerkæde med 50 restauranter. Du beslutter at udvide til 100, men når byggeriet er færdigt, har du færre kunder end før,” siger teleanalytiker John Strand til Finans.

Hos TDC Net insisterer man dog på, at fiberen ikke skal måles på nutiden alene.

“Vores investeringer handler ikke alene om abonnenter her og nu, men om at sikre Danmark et digitalt fundament, der kan bære væksten i årtier frem,” skriver selskabets kommercielle direktør, Robert Dogonowski, i en kommentar til avisen.

Mens konkurrenter som Norlys, Ewii, Fastspeed og flere lokale aktører vinder frem med egne løsninger, står TDC tilbage på et ubehageligt vadested: Masser af kabler i jorden, men stadig færre kunder i butikken.

Historien gentager sig

For TDC er det ikke første gang, kunderne vender ryggen til. For fem-seks år siden oplevede det TDC-ejede YouSee en decideret kundeflugt fra kabel-tv, da streamingtjenesterne tog over. Dengang stod man med et forældet produkt, som danskerne i stor stil sagde farvel til – og nu synes bredbåndsforretningen at være på vej ind i samme mønster.

Spørgsmålet er, om TDC denne gang kan nå at omstille sig, før endnu en kerneforretning smuldrer.

Kunderne flygter fra TDCs bredbånd