Tidligere B&O-direktør bliver ny topchef for TDC

TDC har sat navn på manden, der skal føre telegiganten ind i fremtiden. Valget er faldet på Henrik Clausen, der i oktober måned frivilligt forlod Bang & Olufsen efter en række skuffende regnskaber.

Som administrerende direktør for TDC vil Henrik Clausen sammen med den øvrige koncernledelse lede den fortsatte transformation af TDC.

TDC er moderselskab for infrastrukturselskabet TDC NET og Nuuday, der tilbyder digitale underholdningsløsninger og services gennem YouSee, TDC Erhverv, Telmore, Hiper, Blockbuster og Relatel.

– Sammen med ledelserne og de tusindvis af dedikerede medarbejdere på tværs af TDC, Nuuday og TDC NET ser jeg frem til at bidrage til den historiske transformation, som skal sikre, at Danmark fastholder sin position som digitalt foregangsland, siger 56-årige Henrik Clausen i en pressemeddelelse.

Henrik Clausen er ikke grøn i telebranchen; fra 2005 og fem år frem var han direktør for Telenors danske forretning, hvorefter han tilbragte fire år som topchef i det malaysiske selskab DiGi. Senest har Henrik Clausen været administrerende direktør for Bang & Olufsen mellem 2016 og oktober 2018.

Henrik Clausen afløser Mike Parton, der har fungeret som midlertidig administrerende direktør siden oktober måned. Han genindtræder som næstformand i telegigantens bestyrelse.

Tidligere B&O-direktør bliver ny topchef for TDC